P R I M Á T O R    M E S T A     K O Š I C E 

vyhlasuje 
úplné znenie Všeobecne záväzného nariadenia mesta Košice č. 44 Pravidlá prenajímania malometrážnych bytov pre dôchodcov na území mesta Košice (pravidlá prenajímania malometrážnych bytov) prijatého uznesením Mestského zastupiteľstva v Košiciach č. 126/1999, ako vyplýva zo zmien a doplnení vykonaných uznesením Mestského zastupiteľstva v Košiciach č. 248/1999, uznesením Mestského zastupiteľstva v Košiciach č. 613/2001, uznesením Mestského zastupiteľstva v Košiciach č. 190/2003 a uznesením Mestského zastupiteľstva v Košiciach č. 55/2011.

Všeobecne záväzné nariadenie mesta Košice č. 44 Pravidlá prenajímania malometrážnych bytov pre dôchodcov na území mesta Košice
(pravidlá prenajímania malometrážnych bytov)

P R V Á   Č A S Ť
VŠEOBECNÉ  USTANOVENIA 
§ 1 
Účel a vymedzenie pôsobnosti
(1)	Toto všeobecne záväzné nariadenie mesta Košice (ďalej len "nariadenie") upravuje podmienky prenajímania a užívania malometrážnych bytov, osobitne určených pre obyvateľov poberajúcich starobný dôchodok, výsluhový dôchodok alebo invalidný dôchodok, ktorí majú trvalý pobyt na území mesta Košice. 

(2)	Toto nariadenie je záväzné pre uchádzačov o pridelenie malometrážnych bytov do nájmu a všetky osoby zúčastnené na prenajímaní malometrážnych bytov. 

(3)	Malometrážnymi bytmi sú byty v domoch osobitného určenia1a).

§ 2
Základný pojem

(1)	 Malometrážne byty pre účely tohto predpisu sú byty v domoch vo vlastníctve mesta, ktoré boli určené osobitne na bývanie obyvateľov mesta, ktorí sú poberateľmi starobného, výsluhového alebo invalidného dôchodku a spĺňajú ďalšie kritéria určené týmto predpisom. Sú to tieto bytové domy:
a)	Južná trieda č. 23, 25, 27
b)	Vojvodská č. 2 a 4
c)	Mlynárska č. 1 a 5
d)	Zborovská č. l a 7 
e)	Šoltésovej č. 11 a 13.
________________________
1a) § 3 ods. 1 a 2 zákona č. 189/1992 Zb. o úprave niektorých pomerov súvisiacich s nájmom bytov a s bytovými náhradami v znení neskorších predpisov.
(2) Tieto domy nie sú zariadeniami určenými na poskytovanie špeciálnej starostlivosti podľa osobitného predpisu).

(3) Súčasťou domu s malometrážnymi bytmi môže byť aj klub dôchodcov, ak je stavebnou súčasťou tohto domu. 

(4) Bližšie podmienky užívania bytov a spoločných priestorov domov s malometrážnymi bytmi upraví správca v domovom poriadku.

D R U H Á   Č A S Ť
PODMIENKY  PRE  PRENAJATIE  MALOMETRÁŽNEHO  BYTU 
§ 3
Základné podmienky pre posúdenie nároku žiadateľa
(1) O prenajatie malometrážneho bytu sa môžu uchádzať obyvatelia mesta poberajúci starobný, výsluhový alebo invalidný dôchodok, ktorí majú trvalý pobyt na území mesta Košice a
a) nemajú vlastný byt, ani oň neprišli vlastným zavinením; za vlastné zavinenie sa nepovažuje, ak uchádzač prenechá byt do bezodplatného užívania najmenej dvojčlennej rodine svojho potomka v priamom rade, ktorý má v tomto byte trvalý pobyt a nikdy nemal svoj byt alebo dom,
b)   u ktorých je to odôvodnené ich zdravotnými alebo sociálnymi pomermi.
	 
(2) Prenájom malometrážneho bytu nemá vplyv na poskytovanie sociálnych služieb podľa osobitného predpisu). 

(3) Malometrážny byt nemôže byť prenajatý uchádzačovi
a)	osamelému trvale ležiacemu, ktorý potrebuje sústavnú starostlivosť, 
b)	trpiacemu diagnostikovanou závažnou duševnou chorobou, 
c)	nositeľovi chronického infekčného ochorenia ohrozujúceho okolie, 
d)	ktorý má trvalý pobyt na území mesta Košice menej ako 5 rokov, 
e)	spoločensky neprispôsobivému,
f)	ktorý nedovŕšil vek minimálne 55 rokov,
g)	s maloletými deťmi.

(4) Dvojizbový malometrážny byt možno prenajať na bývanie len dvom alebo viacerým osobám (manželom, súrodencom, rodič a dieťa a pod.). Podmienky podľa tohto nariadenia musí spĺňať aspoň jeden z nich.

§ 4
Náležitosti žiadosti

(1)	 Uchádzač o malometrážny byt predkladá: 
a)	žiadosť s odôvodnením prenájmu tohto bytu, 
b)	zdravotnú dokumentáciu pre posudkového lekára 
c)	potvrdenie príslušnej mestskej časti o trvalom pobyte, dĺžke trvalého pobytu a ďalšie informácie, požadované mestom, týkajúce sa jeho bytových pomerov, 
d)	potvrdenie o výške dôchodku, 
e)	potvrdenie príslušného orgánu o sociálnej službe2) ak je poskytovaná, 
f)	ďalšie doklady potrebné pre posúdenie nároku určené vecne príslušným odborným útvarom mesta. 
(2)	 Ak náležitosti podľa predchádzajúceho odseku nemôže predložiť uchádzač sám, v odôvodnených prípadoch ich zabezpečí vecne príslušný odborný útvar mesta.

(3)	 Sociálne šetrenie v rodine uchádzača a skutočného stavu sociálnych pomerov, v ktorých uchádzač žije, vykonáva vecne príslušný odborný útvar mesta. 

(4) Posudkový lekár vydá na základe predloženej zdravotnej dokumentácie a osobného pohovoru s uchádzačom o malometrážny byt písomné vyjadrenie k jeho žiadosti.

§ 5
Zaradenie do zoznamu

Uchádzač, ktorý spĺňa podmienky pre prenajatie malometrážneho bytu je vecne príslušným odborným útvarom mesta zaradený do zoznamu čakateľov na prenajatie malometrážneho bytu (ďalej len "zoznam"). 

§ 6
Pridelenie malometrážneho bytu do nájmu

(1) Výber čakateľa na uvoľnený malometrážny byt posudzuje osobitná komisia menová na tento účel primátorom mesta v zložení:
a)	námestník  primátora zodpovedný za oblasť bývania – predseda komisie,
b)	predseda sociálnej a bytovej komisie MZ,
c)	poslanci MZ (na základe návrhu poslaneckých klubov),
d)	zástupcovia odborných útvarov MMK.

(2) Komisia vyberie čakateľa, ktorý podľa dokumentácie a zoznamu, predložených komisii vecne príslušným odborným útvarom mesta, je prvý v poradí. 

(3) V prípadoch hodných osobitného zreteľa (napríklad stav núdze spôsobený živelnou udalosťou alebo náhlymi zdravotnými alebo sociálnymi zmenami a pod. pri splnení všetkých ostatných kritérií podľa tohto nariadenia) môže komisia vybrať čakateľa mimo poradia. 

(4) Komisia predloží návrh na pridelenie uvoľneného malometrážneho bytu do nájmu s odôvodnením primátorovi mesta Košice alebo ním písomne poverenej osobe. 

(5) O pridelení bytu do nájmu rozhoduje primátor alebo ním písomne poverená osoba.

§ 7
Nájomná zmluva

(1)	 Nájomnú zmluvu s vybraným čakateľom uzatvára správca domu, v ktorom sa malometrážny byt nachádza. 

(2)	 Správca je povinný v zmluve určiť, okrem podmienok podľa osobitných predpisov, aj ďalšie podmienky vyplývajúce z tohto nariadenia. 

(3)	 Nájomnú zmluvu podpisuje primátor alebo ním písomne poverená osoba. 

T R E T I A   Č A S Ť
PODMIENKY  UŽÍVANIA  MALOMETRÁŽNYCH  BYTOV 
§ 8
Povinnosti nájomcu bytu
(1)	 Nájomca je povinný: 
a)	pridelený malometrážny byt užívať v súlade s nájomnou zmluvou a dodržiavať podmienky uložené týmto nariadením a správcom vydaným "Domovým poriadkom", 
b)	dodržiavať zásady občianskeho spolunažívania v styku s ostatnými nájomcami malometrážnych bytov, 
c)	chrániť a nepoškodzovať prenajatý byt, jeho príslušenstvo, spoločné priestory a zariadenia domu s malometrážnymi bytmi. 
(2)	Nájomca nie je oprávnený prihlásiť2a) ani prijať na trvalé či prechodné bývanie inú osobu bez písomného súhlasu prenajímateľa okrem osoby, ktorej vznikol nájomný vzťah k bytu.

§ 9
Ukončenie nájmu malometrážneho bytu

(1)	 Ak nájomca malometrážny byt neužíva (nie len prechodne) alebo porušuje podmienky užívania bytu určené nájomnou zmluvou, domovým poriadkom alebo týmto nariadením, správca zabezpečí ukončenie nájomného vzťahu zákonným spôsobom.

(2)	 K ukončeniu nájmu malometrážneho bytu môže dôjsť z dôvodov podľa osobitných predpisov). 

Š T V R T Á   Č A S Ť
ZÁVEREČNÉ  USTANOVENIA 
§ 10
Správu o využívaní a stave malometrážnych bytov predkladá mestskému zastupiteľstvu raz ročne primátor alebo ním písomne poverená osoba. 

§ 11
Účinnosť 

Toto nariadenie nadobúda účinnosť 6. 8. 1999. 

Zmeny a doplnky vykonané uznesením Mestského zastupiteľstva v Košiciach č. 248/1999 nadobudli účinnosť 23. 1. 2000, uznesením Mestského zastupiteľstva v Košiciach č. 613/2001 nadobudli účinnosť 8. 6. 2001, uznesením Mestského zastupiteľstva v Košiciach č. 190/2003 nadobudli účinnosť 25. 9. 2003 a uznesením Mestského zastupiteľstva v Košiciach č. 55/2011 nadobudli účinnosť 13. 5. 2011.

                                                                             MUDr. Richard RAŠI, PhD., MPH
                                                                            primátor mesta Košice

Zverejnené: 24. 5. 2011